Даме и господо, већина од нас непосредно или посредно учествовала је у расправама везаним за појам демократија. Намеће ми се питање: Колико је оних који заиста схватају оно о чему говоре? Верујте ми, нема их много. И зато, питање свих питања гласи: Шта је то демократија?

Ако погледамо уназад, видећемо генерације незадовољних људи, армије оних, који и поред права гласа и могућности да одлучују о томе, у каквом ће друштву живети, мира не налазе. Сигурно су вам познате такве приче, слушамо их свакодневно у превозу, школи, код куће, на улици, приче су исте, само актери различити. Наравно ту су и они који само седе и чекају.

Србија је земља чекања, овде се чека у реду у пошти, чека се плата, пензија, чека се неко боље сутра, чекамо Годоа, Исуса, Буду...

Недавно сам чуо део разговора двоје средовечних људи. Проседи господин је афектирао: „Зар је то систем за који сам се борио, протествовао, излазио на улице? Очекујем да испуне обећања, очекујем да ми врате право на живот!“

Ми смо небески народ, хранимо ми своју сујету, а врло често заборављамо да ходамо или нас на пола пута заболе ноге, уморимо се, а финиш нам тек предстоји. У стилу размаженог детета очекујемо већу играчку од оне коју поседујемо. И баш ту је камен спотицања, али и разлог због којег ја данас, стојим овде пред вама.

 Хајде да не чекамо више! Демократија почиње овде и сада! Демократија је владавина народа, а норд то сте ви госпођо у трећем реду, ви девојко ведрог осмеха, ви младићу озбиљног погледа, господо у жирију, сви ми у овој сали. Сваки наш корак пут је у демократију. Куцнуо је час да преиспитамо себе: Зашто смо незадовољни? Питање није шта неко може учинити за нас, питање је шта ми сами можемо учинити. Задатак је за сваког међу нама да постане за нијансу бољи у ономе, у чему је већ добар и употреби своју вољу, истрајност, умеће, да из доброг пористекне боље, да из квалитетног дођемо до квалитетнијег. Наравно, у нашој земљи има доста проблема, али хајде да свако од нас реши део проблема и помогне себи, па онда можемо очекивати од будућности да ће нам бити наклоњена. После првог корака долази други, после другог трећи, сваки нови дан је прилика да учинимо нешто ново, нешто позитивно. Волео бих да се свако од нас сваке вечери пред спавање запита: Шта сам данас урадио добро, а шта лоше? И Шта бих могао да урадим сутра како бих ово лоше исправио? Позивам вас да заврнемо рукаве и прионемо на посао. Демократија је изазов, пут са много препрека, а на том путу прво смо сами себи највећи противници. Али, ја сам оптимиста, ја верујем и спреман сам.

А да ли сте ви?